钦定古今图书集成/明伦汇编/氏族典/第121卷 > 陈希亮
## 钦定古今图书集成/明伦汇编/氏族典/第121卷 > 陈希亮

按《宋史陈希亮传》：希亮，字公弼，其先京兆人。唐广明
中，违难迁眉州。希亮幼孤好学，年十六，将从师，其兄
难之，使治钱，息三十馀万，希亮悉召取钱者，焚其券
而去。业成，乃召兄子庸谕使学，遂俱中天圣八年进
士第，里人表其闾曰“三儁。”初为大理评事，知长沙县，
再迁殿中丞，徙知鄠县，迁太常博士，赐五品服。初，蜀
人官蜀不得通判州事，希亮以母老，愿折资为县侍
亲，于是知临津县。母终，服除，为开封府司录。会外戚
沈元吉杀人，希亮一问得实，自惊仆死，沈氏诉之，坐
废。期年。盗起京西，富弼荐希亮可用，起知房州。代还，
执政欲以为大理少卿，希亮愿得一郡自效，乃以为
宿州。皇祐元年，移滑州，未行，诏提举河北便籴。盗起
宛句，乃以希亮为曹州。淮南饥，寿春守王正民不任
职，诏希亮乘传代之。久之，徙知庐州，改提点刑狱江
东，迁度支郎中，徙河北。嘉祐二年，入为开封府判官，
改判三司户部勾院，又兼开拆司。自请补外，乃以为
京西转运使，迁京东。请老不允，移知凤翔。英宗即位，
迁太常少卿，分司西京，致仕。卒，年六十四。赠工部侍
郎。